
Text rozhodnutia
Súd: Krajský súd Bratislava Spisová značka: 4Cob/64/2018 Identifikačné číslo súdneho spisu: 1213207805 Dátum vydania rozhodnutia: 29. 11. 2018 Meno a priezvisko sudcu, VSÚ: JUDr. Tatiana Pastieriková ECLI: ECLI:SK:KSBA:2018:1213207805.4 Uznesenie Krajský súd v Bratislave v senáte zloženom z predsedníčky senátu JUDr. Tatiany Pastierikovej a členiek senátu JUDr. Eleny Kúšovej a JUDr. Dany Šiffalovičovej v právnej veci žalobcu: PONDUS, s.r.o., Jašíkova 22, 821 02 Bratislava, IČO: 36 609 242, proti žalovanému: STAVO-ing, spol. s r.o., Koceľova 9, 821 08 Bratislava, IČO: 31 407 293, o zaplatenie 430.384,49 eur s príslušenstvom, o odvolaní žalobcu proti uzneseniu Okresného súdu Bratislava II č.k. 24Cb/131/2016-535 zo dňa 22.3.2018, takto r o z h o d o l : Krajský súd v Bratislave odvolanie žalobcu o d m i e t a . o d ô v o d n e n i e : 1. Napadnutým rozsudkom súd prvej inštancie (ďalej len súd) žalobu zamietol. Žalovanému priznal nárok na plnú náhradu trov konania. Rozhodol tak s poukazom na §§ 261 ods. 1, 8, 266 ods. 1, 3, 536 ods. 1, 2, 3, 344, 345 ods. 1, 349 ods. 1, 351 ods. 1, 2, 394 ods. 1, 397 zák. č. 513/1991 Zb. Obchodný zákonník. Súd konštatoval, že žalobca nepreukázal platné odstúpenie od zmluvy o prevode časti podniku. Taktiež konštatoval, že žalobca nie je v danom konaní aktívne legitimovaný. Proti rozsudku súdu podal odvolanie žalobca, ktorý uviedol, že súd nesprávnym procesným postupom spôsobil porušenie práva žalobcu na spravodlivý proces a na základe vykonaných dôkazov dospel k nesprávnym skutkovým zisteniam a rozhodnutie súdu, ktorým žalobu žalobcu z dôvodu nedostatku aktívnej vecnej legitimácie zamietol vychádza z nesprávneho právneho posúdenia veci. Žiada, aby odvolací súd napadnutý rozsudok zrušil, zmenil a priznal žalobcovi 100 % úspech v konaní. 2. Krajský súd v Bratislave ako súd odvolací § 34 zák. č. 160/2015 Z.z. Civilný sporový poriadok (ďalej len CSP) prejednal vec bez nariadenia pojednávania a dospel k záveru, že odvolanie je potrebné odmietnuť. 3. Podľa § 386 písm. a) CSP odvolací súd odmietne odvolanie, ktoré bolo podané oneskorene. 4. Podľa § 362 ods. 1 CSP odvolanie sa podáva do 15 dní od doručenia rozhodnutia na súde, proti ktorého rozhodnutiu smeruje. 5. Podľa § 121 ods. 2 CSP do plynutia lehoty sa nezapočítava deň, keď nastala skutočnosť určujúca začiatok lehoty. 6. Podľa § 121 ods. 4 CSP ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň. 7. Podľa § 121 ods. 5 CSP lehota je zachovaná, ak sa posledný deň lehoty urobí úkon na súde alebo podanie odovzdá orgánu, ktorý má povinnosť ho doručiť; to platí aj vtedy, ak je podanie urobené elektronickými prostriedkami doručené súdu mimo pracovného času. 8. Odvolací súd z obsahu spisu zistil, že napadnutý rozsudok súd v zmysle § 219 ods. 1 - 3 vyhlásil na pojednávaní dňa 22.3.2018. Sporové strany na pojednávaní svojím podpisom potvrdili prevzatie rozsudku. V zmysle § 219 ods. 4 CSP len čo súd vyhlási rozsudok, je ním viazaný. Posledným dňom lehoty na podanie odvolania v zákonom stanovenej pätnásťdňovej lehote bol deň 6.4.2018. Odvolanie podal odvolateľ elektronicky dňa 7.4.2018, t.j. až po uplynutí zákonnej lehoty. Preto odvolací súd podľa § 386 písm. a) CSP odvolanie žalovaného odmietol. 9. Toto rozhodnutie bolo členmi senátu prijaté pomerom hlasov 3 : 0 (§ 393 ods. 2 druhá veta CSP). Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 CSP) v lehote dvoch mesiacov od doručenia rozhodnutia odvolacieho súdu oprávnenému subjektu na súde, ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 427 ods. 1 CSP). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 CSP). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 CSP).

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2018:1213207805.4 (dáta aktuálne k 13. 11. 2026). Záväzné je znenie zverejnené súdom.




